AQSH: O‘zbekiston Afg‘onistonda barqarorlikni ta’minlashda tarixiy rolni o‘ynamoqda

AQSH O‘zbekiston Afg‘onistondagi barqarorlikni ta’minlashda «tarixiy rolni» o‘ynamoqda, deb hisoblaydi, deya xabar berdi RIA Novosti Amerika Davlat departamenti vakili Hezer Nauert bayonotiga tayangan holda.
Bayonot 26−27 mart kunlari Toshkentda bo‘lib o‘tadigan Afg‘onistondagi vaziyatni o‘nglash bo‘yicha xalqaro konferensiya munosabati bilan e’lon qilindi.
«Biz O‘zbekiston Afg‘onistondagi barqarorlikda tarixiy rolni o‘ynamoqda va ushbu konferensiya ko‘p jihatdan [O‘zbekistonning] xalqaro maydonga qaytishini anglatadi, deb hisoblaymiz», — dedi Hezer Nauert brifingda.
U Afg‘oniston hukumati hamda AQSH vakillari Toshkentdagi anjumanda ishtirok etishini eslatib o‘tdi.
«[Uchrashuvdan] maqsad — tinchlikka erishish bo‘yicha afg‘on hukumati harakatlarini qo‘llab-quvvatlash yuzasidan xalqaro kuchlarni muvofiqlashtirish uchun qator xalqaro sheriklar bilan birgalikda munosabatlarni o‘rnatishga urinishdan iborat», — dedi Davlat departamenti vakili.